Document ID: 32004R1803

KOMMISSIONENS FORORDNING (EF) Nr. 1803/2004
af 15. oktober 2004
om ændring af forordning (EF) nr. 94/2002 om gennemførelsesbestemmelser til Rådets forordning (EF) nr. 2826/2000 om oplysningskampagner og salgsfremstød for landbrugsprodukter på det indre marked
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2826/2000 af 19. december 2000 om oplysningskampagner og salgsfremstød for landbrugsprodukter på det indre marked (1), særlig artikel 12, og
ud fra følgende betragtninger:
(1)
Den praktiske erfaring har vist, at det er nødvendigt yderligere at forbedre gennemførelsen af ordningen for oplysningskampagner og salgsfremstød på det indre marked som fastsat i Kommissionens forordning (EF) nr. 94/2002 (2).
(2)
Bilag II til forordning (EF) nr. 94/2002 indeholder en liste over medlemsstaternes kompetente organer, der forvalter nævnte forordning. Det er nødvendigt at fastsætte en mere fleksibel måde for opførelse af det kompetente organ eller de kompetente organer, som hver medlemsstat udpeger, og kontaktpersonerne hertil på listen for at sikre, at disse oplysninger står til rådighed for alle interesserede parter via internet på en permanent ajourført liste.
(3)
For at evaluere og sammenligne forslag til programmer for oplysningskampagner og salgsfremstød bør disse forslag forelægges efter samme mønster i alle medlemsstater.
(4)
For at undgå risiko for dobbeltfinansiering bør oplysningskampagner og salgsfremstød, der støttes efter Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger (3), ikke kunne støttes efter forordning (EF) nr. 2826/2000.
(5)
Den praktiske erfaring har vist, at de frister, medlemsstaterne har til at indgå kontrakter med udvalgte erhvervs- eller brancheorganisationer, er for korte, især hvis flere sådanne organisationer i mere end én medlemsstat er involveret. Disse frister bør derfor forlænges.
(6)
Brugen af standardkontrakter sikrer, at de udvalgte programmer gennemføres på samme betingelser i alle medlemsstater. Medlemsstaterne bør dog have tilladelse til om nødvendigt at ændre visse betingelser i kontrakterne af hensyn til deres nationale regler.
(7)
Det bør præciseres, at der i forbindelse med flerårige programmer skal fremlægges en rapport om den interne evaluering efter afslutning af hver årsperiode, selv hvis der ikke indgives nogen ansøgning om betaling.
(8)
Den praktiske erfaring har vist, at det nuværende krav om cirkulering af tremånedersrapporter fire gange om året mellem medlemsstaterne og Kommissionen er for besværligt. Medlemsstater bør forpligtes til kun at cirkulere disse rapporter to gange om året.
(9)
Den rentesats, som en støttemodtager skal betale i forbindelse med en uretmæssig udbetaling, bør rettes ind efter rentesatsen for fordringer, der ikke er betalt på forfaldsdagen, som fastsat i artikel 86 i Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (4).
(10)
Forordning (EF) nr. 94/2002 bør derfor ændres i overensstemmelse hermed.
(11)
De i denne forordning fastsatte foranstaltninger er i overensstemmelse med udtalelse fra Fællesmødet i Forvaltningskomitéerne for Fremme af Afsætningen af Landbrugsprodukter -
UDSTEDT FØLGENDE FORORDNING:
Artikel 1
I forordning (EF) nr. 94/2002 foretages følgende ændringer:
1)
Artikel 3, stk. 2, udgår.
2)
Som artikel 3a indsættes:
»Artikel 3a
Medlemsstaterne udpeger det kompetente organ eller de kompetente organer til at forvalte forordning (EF) nr. 2826/2000. De oplyser Kommissionen om navnene på og alle kontaktpersoner i det udpegede organ eller de udpegede organer såvel som om eventuelle ændringer af disse oplysninger. Kommissionen offentliggør disse oplysninger på en passende måde.«
3)
I artikel 5, stk. 1, indsættes følgende afsnit:
»Programmerne forelægges på en formular, som Kommissionen udarbejder og udleverer til medlemsstaterne.«
4)
I artikel 9 indsættes som stk. 3:
»3. Oplysningskampagner og salgsfremstød, der støttes efter Rådets forordning (EF) nr. 1257/1999 (5), er ikke støtteberettiget efter forordning (EF) nr. 2826/2000.
5)
Artikel 10, stk. 1 og 2, affattes således:
»1. Straks efter opstillingen af den definitive liste, jf. artikel 6, stk. 3, tredje afsnit, i forordning (EF) nr. 2826/2000, over de programmer, som medlemsstaterne har valgt, giver medlemsstaterne de enkelte berørte organisationer meddelelse om resultatet af deres ansøgning. Medlemsstaterne indgår kontrakter med de udvalgte organisationer inden for 60 kalenderdage fra meddelelsen af Kommissionens beslutning. Forelægger flere erhvervs- eller brancheorganisationer i mere end én medlemsstat programmer i fællesskab, indgås kontrakterne inden for 90 kalenderdage. Efter fristens udløb kan der ikke indgås kontrakter, medmindre Kommissionen har givet en forhåndsgodkendelse.
2. Medlemsstaterne benytter standardkontrakter, som Kommissionen stiller til deres rådighed. Medlemsstaterne kan om nødvendigt ændre visse betingelser i standardkontrakterne for at tage hensyn til deres nationale regler, men kun i sådan udstrækning, at EU-retten ikke tilsidesættes.«
6)
I artikel 12 foretages følgende ændringer:
a)
Efter stk. 2 indsættes som stk. 2a:
»2a. For flerårige programmer forelægges den i stk. 2, litra c), omhandlede rapport om den interne evaluering efter afslutning af hver årsperiode, selv hvis der ikke indgives nogen ansøgning om betaling af restbeløbet.«
b)
Stk. 7 affattes således:
»7. Inden for 60 kalenderdage fra modtagelsen sender medlemsstaterne Kommissionen udgiftsopgørelsen og oversigten som omhandlet i henholdsvis stk. 2, litra a) og b), og rapporten om den interne evaluering som omhandlet i stk. 2, litra c).
De sender Kommissionen to gange om året de foreløbige tremånedersrapporter, der kræves for mellemliggende betalinger i overensstemmelse med stk. 1: Den første og anden tremånedersrapport sendes inden for 60 kalenderdage fra modtagelsen af anden tremånedersrapport, og den tredje og fjerde tremånedersrapport sendes sammen med udgiftsopgørelsen og oversigten samt rapporten som omhandlet i første afsnit.«
7)
Artikel 14, stk. 1, andet afsnit, affattes således:
»Rentesatsen er den sats, som Den Europæiske Centralbank den første kalenderdag i forfaldsmåneden anvender i forbindelse med sine væsentligste eurotransaktioner, og som offentliggøres i Den Europæiske Unions Tidende, C-udgaven, forhøjet med tre og et halvt procentpoint.«
8)
Bilag II udgår.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Artikel 1, nr. 3, anvendes dog for forslag til programmer, der forelægges Kommissionen fra den 1. januar 2005.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. oktober 2004.

Labels: 3
15
6